Enrique Iturriaga

Enrique Iturriaga Romero (3. huhtikuuta 1918 Huacho – 23. marraskuuta 2019) oli perulainen säveltäjä ja musiikkipedagogi sekä -kirjailija.

Iturriaga sai vuonna 1947 Kansallisen Duncker Lavalle -palkinnon teoksestaan Canción y muerte de Rolando, jonka innoitti Jorge Eduardo Eielsonin runo. Hän opiskeli Perun kansallisessa musiikkikonservatoriossa. Vuonna 1950 hän pääsi hallituksen myöntämällä stipendillä Pariisin konservatorioon opiskelemaan Arthur Honeggerin johdolla. Iturriagasta tuli perulaisen orkesterisäveltämisen uranuurtaja. Hän myös johti Perun kansallista musiikkikonservatoriota ja toimi siellä opettajana.

1950-luvulla Iturriaga toimi El Comercio -lehden musiikkikriitikkona. Vuonna 1957 hänelle myönnettiin Juan Landaeta -palkinto teoksesta Suite para orquesta. Palkinnon myöntäneen tuomariston jäseninä istuivat muiden muassa Aaron Copland, Alberto Ginastera ja Carlos Chávez.

Iturriaga kirjoitti kirjan Método de composición melódica ja oli mukana kirjoittamassa teosta La música en el Perú.

Lähteet 

Perulaiset säveltäjät
Musiikkipedagogit
Musiikkikirjailijat
Vuonna 1918 syntyneet
Vuonna 2019 kuolleet
Yli satavuotiaiksi eläneet perulaiset